32005R1812
L 291/18
JURNALUL OFÍCIAL AL UNIUNII EUROPENE
REGULAMENTUL (CE) NR. 1812/2005 AL COMISIEI
din 4 noiembrie 2005
de modificare a Regulamentelor (CE) nr. 490/2004, (CE) nr. 1288/2004, (CE) nr. 521/2005 și (CE) nr. 833/2005 în ceea ce privește condițiile de autorizare a anumitor aditivi pentru hrana animalelor aparținând grupelor de enzime și microorganisme
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 70/524/CEE a Consiliului din 23 noiembrie 1970 privind aditivii din hrana animalelor (1), în special articolul 3, articolul 9 D alineatul (1) și articolul 9 E alineatul (1),
având în vedere Regulamentul (CE) nr. 1831/2003 al Parlamentului European și al Consiliului din 22 septembrie 2003 privind aditivii din hrana animalelor (2), în special articolul 25,
întrucât:
(1)
Regulamentul (CE) nr. 1831/2003 prevede că aditivii din hrana animalelor fac obiectul unei autorizații.
(2)
Articolul 25 din Regulamentul (CE) nr. 1831/2003 prevede măsuri tranzitorii aplicabile cererilor pentru autorizații ale aditivilor din hrana animalelor prezentate în conformitate cu Directiva 70/524/CEE, înainte de data de aplicare a Regulamentului (CE) nr. 1831/2003.
(3)
Cererile pentru autorizații ale aditivilor din anexele la prezentul regulament au fost prezentate înainte de data de aplicare a Regulamentului (CE) nr. 1831/2003.
(4)
În conformitate cu articolul 4 alineatul (4) din Directiva 70/524/CEE, Comisiei i-au fost transmise observații inițiale privind cererile respective înainte de data de aplicare a Regulamentului (CE) nr. 1831/2003. Prin urmare, aceste cereri trebuie să continue să fie tratate în conformitate cu articolul 4 din Directiva 70/524/CEE.
(5)
Utilizarea preparatului nr. 5 din Saccharomyces cerevisiae (CBS 493.94), aparținând grupei de microorganisme, a fost autorizată provizoriu pentru cai, pe o perioadă de patru ani, prin Regulamentul (CE) nr. 490/2004 al Comisiei (3). Au fost prezentate date noi în sprijinul unei creșteri a conținutului maxim de unități formatoare de colonii (UFC) al acestui preparat în coloana „Denumire chimică, descriere”, fără modificarea conținutului maxim, minim sau recomandat prevăzut pentru furajele complete pentru animale în condițiile autorizației. În urma analizării acestei cereri, rezultă că sunt respectate condițiile prevăzute la articolul 3 A din Directiva 70/524/CEE pentru o astfel de autorizație. Prin urmare, este necesar să se autorizeze până la 20 martie 2008 utilizarea preparatului respectiv aparținând grupei de microorganisme, în condițiile prevăzute la anexa I.
(6)
Utilizarea preparatului de Saccharomyces cerevisiae nr. E 1704 (CBS 493.94), aparținând grupei de microorganisme, a fost autorizată fără limită de timp pentru viței și bovine pentru îngrășat, prin Regulamentul (CE) nr. 1288/2004 al Comisiei (4). Au fost prezentate date noi în sprijinul unei creșteri a conținutului minim de unități formatoare de colonii al acestui preparat în coloana „Denumire chimică, descriere”, fără modificarea conținutului maxim, minim sau recomandat prevăzut pentru furajele complete pentru animale în condițiile autorizației. În urma analizării acestei cereri, rezultă că sunt îndeplinite condițiile prevăzute la articolul 3 A din Directiva 70/524/CEE pentru o astfel de autorizație. Prin urmare, este necesar să se autorizeze fără limită de timp utilizarea preparatului respectiv aparținând grupei de microorganisme, în condițiile prevăzute la anexa II.
(7)
Utilizarea preparatului enzimatic nr. E 1623 endo-1,3(4)-beta-glucanază produs de Trichoderma longibrachiatum (ATCC 2106), endo-1,4-beta-xilanază produs de Trichoderma longibrachiatum (ATCC 2105) și subtilizină produsă de Bacillus subtilis (ATCC 2107) a fost autorizată fără limită de timp pentru puii de găină pentru îngrășat, prin Regulamentul (CE) nr. 521/2005 al Comisiei (5). Au fost prezentate date noi în sprijinul unei modificări a activității enzimatice minime a preparatului respectiv în coloana „Denumire chimică, descriere”, fără modificarea conținutului maxim, minim sau recomandat prevăzut pentru furajele complete pentru animale în condițiile autorizației. În urma analizării acestei cereri, rezultă că sunt îndeplinite condițiile prevăzute la articolul 3 A din Directiva 70/524/CEE pentru o astfel de autorizație. Prin urmare, este necesar să se autorizeze fără limită de timp utilizarea preparatului enzimatic respectiv, în condițiile prevăzute la anexa III.
(8)
Utilizarea preparatului enzimatic nr. E 1627 endo-1,3(4)-beta-glucanază produs de Trichoderma longibrachiatum (ATCC 2106) și endo-1,4-beta-xilanază produs de Trichoderma longibrachiatum (ATCC 2105) a fost autorizată fără limită de timp pentru porcii pentru îngrășat, prin Regulamentul (CE) nr. 833/2005 al Comisiei (6). Au fost prezentate date noi în sprijinul unei modificări a formulei preparatului respectiv în coloana „Denumire chimică, descriere”, fără modificarea conținutului maxim, minim sau recomandat prevăzut pentru furajele complete pentru animale în condițiile autorizației. În urma analizării acestei cereri, rezultă că sunt îndeplinite condițiile prevăzute la articolul 3 A din Directiva 70/524/CEE pentru o astfel de autorizație. Prin urmare, este necesar să se autorizeze fără limită de timp utilizarea preparatului enzimatic respectiv, în condițiile prevăzute la anexa IV.
(9)
Prin urmare, este necesară modificarea Regulamentelor (CE) nr. 490/2004, (CE) nr. 1288/2004, (CE) nr. 521/2005 și (CE) nr. 833/2005 în consecință,
ADOPTĂ PREZENTUL REGULAMENT:
Articolul 1
Anexa la Regulamentul (CE) nr. 490/2004 se înlocuiește cu anexa I la prezentul regulament.
Articolul 2
Anexa I la Regulamentul (CE) nr. 1288/2004 se modifică în conformitate cu anexa II la prezentul regulament.
Articolul 3
Anexa I la Regulamentul (CE) nr. 521/2005 se înlocuiește cu anexa III la prezentul regulament.
Articolul 4
Anexa la Regulamentul (CE) nr. 833/2005 se modifică în conformitate cu anexa IV la prezentul regulament.
Articolul 5
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 4 noiembrie 2005.